2. Nová úloha a kompetencie Európskeho parlamentu pri vykonávaní Lisabonskej zmluvy (
- Pred začiatkom hlasovania:
Jo Leinen
Vážený pán predsedajúci, dámy a páni, chcel by som len povedať pár slov po nemecky. Skutočnosť, že Parlament svoju prácu v tomto volebnom období zakončil prijatím piatich správ, z ktorých všetky súvisia s Lisabonskou zmluvou, je dôležitým signálom pre európske voľby a pre obdobie po nich.
Tento Parlament vždy neúnavne a nepretržite pracoval v záujme dosiahnutia reformnej zmluvy, a to aj v ťažkých časoch, aj vtedy, keď mnohí mali pochybnosti a dokonca chceli projekt vzdať. Včerajším schválením zmluvy v českom senáte sme urobili obrovský krok vpred. Predsedníckej krajine treba zablahoželať.
(potlesk)
To nás teraz oprávňuje k optimizmu, že tento reformný projekt vstúpi vďaka pozitívnemu hlasovaniu v Írsku koncom roku 2009 do platnosti.
Novozvolený Európsky parlament bude mať veľa nových právomocí a možností. Tento novozvolený Parlament občanov Európskej únie môže splniť náš sľub, že vytvoríme lepšiu EÚ s väčšou mierou demokratickej kontroly a transparentnosti. Ďakujem všetkým kolegom vo Výbore pre ústavné veci, hlavne dnešným spravodajcom, a drvivej väčšine poslancov v tomto Parlamente, ktorí podporili všetky správy a umožnili tak dosiahnutie tohto pokroku. Ďakujem vám veľmi pekne.
(potlesk)
Predsedajúci
Náš kolega pán Hans-Peter Martin požiadal o slovo; naozaj to musí byť procedurálna námietka.
Hans-Peter Martin
(DE) Vážený pán predsedajúci, mám len jednu otázku. Ak Íri znovu povedia "nie", koľkokrát musia ešte hlasovať? Tretí, štvrtý, piatykrát? To nie je demokracia, to je karaoke parlament.
Predsedajúci
Nebola to procedurálna námietka, ale mal som tú slušnosť, že som z vás neurobil mučeníka.
Proinsias De Rossa
Vážený pán predsedajúci, chcem reagovať na to, čo práve povedal pán Martin, a urobiť osobné vyhlásenie. Írsky parlament nie je karaoke parlament a vyprosím si, aby sa o ňom tento človek takto vyjadroval.
(potlesk)
